作者：曹勋
词牌/韵律：法曲歌头・法曲

paragraphs: 柱史乘车，青牛驾轭，紫云覆顶，函关令已前知。
西升稍驻，尹喜虔恭誓。
求老子。
亲谈道德微旨。
五千馀言，俱救末俗，度脱令咸归生理。
体元机。
人间方解道术，兼明治身，与国阶梯。
更有黄庭，专分二境，内外皆举璇题。
羽客见者，倾诚恳诵合彝仪。
万神潜礼。
密奉二经，炷香静默，心无竞，靡端倪。
得失扫去，意海澄流要体。
内景防愆失。
外景忘疲。
阆风蓬岛岂能移。
念诵灵辞。
指群迷。